A4-0045/97

Päätöslauselma vihreästä kirjasta «Elämä ja työ tietoyhteiskunnassa: ihmisläheisyys etusijalle» (KOM(96)0389 - C4-0522/96)

Euroopan parlamentti, joka

- ottaa huomioon vihreän kirjan «Elämä ja työ tietoyhteiskunnassa: ihmisläheisyys etusijalle» (KOM(96)0389 - C4-0522/96),

- ottaa huomioon komission valkoisen kirjan kasvusta, kilpailukyvystä ja työllisyydestä, (KOM(93)0700 - C3-0509/93),

- ottaa huomioon Eurooppa-neuvostolle annetut suositukset: «Eurooppa ja maailmanlaajuinen tietoyhteiskunta» (KOM(94)0347 - C4-0093/94),

- ottaa huomioon komission tiedonannon neuvostolle, Euroopan parlamentille, talous- ja sosiaalikomitealle sekä alueiden komitealle: «Eurooppa matkalla tietoyhteiskuntaan: toimintasuunnitelma» (KOM(94)0347 - C4-0093/94),

- ottaa huomioon 30. marraskuuta 1994 antamansa päätöslauselman aiheesta «Eurooppa ja maailmanlaajuinen tietoyhteiskunta - suosituksia Eurooppa- neuvostolle» ja komission tiedonannon neuvostolle, Euroopan parlamentille, talous- ja sosiaalikomitealle ja alueiden komitealle: «Eurooppa matkalla tietoyhteiskuntaan: toimintasuunnitelma» ((EYVL 363, 19.12.1994, s. 33)),

- ottaa huomioon 19. syyskuuta 1996 antamansa päätöslauselman aiheesta «Eurooppa ja maailmanlaajuinen tietoyhteiskunta - suosituksia Eurooppa- neuvostolle» ja Euroopan yhteisöjen komission tiedonannosta: «Eurooppa matkalla tietoyhteiskuntaan: toimintasuunnitelma» ((EYVL C 320, 28.10.1996, s. 164)),

- ottaa huomioon 21. kesäkuuta 1996 antamansa asiaa koskevan päätöslauselman ((EYVL C 198, 8.7.1996, s. 248)) ja neuvoston 21. marraskuuta 1996 tekemän päätöksen monivuotisen ohjelman Euroopan kielellisen moninaisuuden edistämiseksi tietoyhteiskunnassa hyväksymiseksi ((EYVL L 306, 28.11.1996, s. 40)),

- ottaa huomioon Brysselissä 25. ja 26. helmikuuta 1995 pidetyn G7- ministerikonferenssin johtopäätökset tietoyhteiskunnasta,

- ottaa huomioon korkean tason asiantuntijaryhmän helmikuussa 1996 julkaiseman kertomuksen «Euroopan tietoyhteiskunnan rakentaminen meidän kaikkien hyväksi»,

- ottaa huomioon tietoyhteiskuntaa käsitelleen foorumin kertomuksen,

- ottaa huomioon työllisyys- ja sosiaaliasioita käsittelevän valiokunnan mietinnön sekä talous- ja raha-asioita sekä teollisuuspolitiikkaa käsittelevän valiokunnan, kulttuuri-, nuoriso- ja koulutusasioita sekä tiedotusvälineitä käsittelevän valiokunnan sekä oikeusasioita ja kansalaisten oikeuksia käsittelevän valiokunnan lausunnot (A4-0045/97),

A. katsoo, että «tietoyhteiskunnan» (TY) käsite johtaa epäselvyyksiin ja että sen täsmentämisen on perustuttava niitä arvoja koskevaan näkemykseen, joiden on oltava tämän yhteiskunnan perustana, sekä selvään tiedon ja tietämyksen väliseen eroon,

B. on sitä mieltä, että paikallisella, alueellisella, kansallisella ja Euroopan tasolla on oltava poliittista tahtoa rakentaa sosiaalisesti oikeudenmukainen tietoyhteiskunta, joka perustuu paitsi sen kansalaisten tarpeisiin myös kansainvälisiin velvollisuuksiin,

C. katsoo, että uudet tieto- ja tiedonvälitysteknologiat (TTT) on sopeutettava ihmisten tarpeisiin, niin että ne voivat todella edistää jokaisen elämän laadun parantamista ja kansalaisten osallistumista kaikilla tasoilla,

D. on sitä mieltä, että käytettävissä on oltava edulliset peruspalvelut sekä pääsy ei-kaupallisiin sähköisiin tietopalveluihin samalla tavoin, kuin käytettävissä ovat tavalliset julkisten radio- ja tv-asemien uutispalvelut, viihde- ja kulttuuritarjonta sekä edullinen oikeus käyttää julkisten kirjastojen kirjoja ja asiakirjoja,

E. on sitä mieltä, että vihreässä kirjassa «Elämä ja työ tietoyhteiskunnassa: ihmisläheisyys etusijalle» ei aseteta ihmisiä riittävästi etusijalle ja painotetaan yksipuolisesti työntekoa ja työllisyyttä ja talouden kilpailukykyä,

F. on sitä mieltä, että komissio on ottanut riittämättömästi huomioon tietoyhteiskuntaa käsitelleen foorumin ja korkean tason asiantuntijaryhmän lausunnot,

G. on sitä mieltä, että vihreässä kirjassa on syyttä jätetty kiinnittämättä huomiota työajan lyhentämisen ja mukauttamisen merkitykseen tietoyhteiskunnan työllisyydelle, vaikka vihreä kirja itse toteaa, että työpaikkojen kasvu on ollut monta vuotta keskimäärin 0,3 %, kun taas työväestön määrä on kasvanut 0,6 %,

H. katsoo, että tietoyhteiskunta edellyttää siten päättäväisiä toimia pitkäaikaistyöttömien (uudelleen)integroimiseksi etenkin koulutuksen sekä palvelusektorin laajentamisen avulla,

I. on sitä mieltä, että Euroopan sosiaalilainsäädännön uudistuksen on annettava mahdollisuudet sosiaaliturvan uusiin malleihin, joissa otetaan huomioon sellaiset uudet työmallit tietoyhteiskunnassa, jotka pyrkivät tasapainoon joustavuuden ja turvallisuuden välillä heikentämättä työntekijöiden asemaa,

J. katsoo, että tietoyhteiskunta voi edistää kotona työskentelyn kontrolloimatonta lisääntymistä, mikä lisäisi naisten epätasa-arvoa ja turvattomuutta ja johtaisi siihen, että naiset tekevät useaa työtä samanaikaisesti,

K. katsoo, että tietoyhteiskunta, yleismaailmallistuminen, työttömyys ja ympäristön saastuminen edellyttävät uutta näkemystä tuotannon ja kulutuksen verotuksessa,

L. on sitä mieltä, että EMUn lähentymisperusteiden aiheuttamat paineet ja tarvittavat vakautuspyrkimykset tekevät sosiaalisesti oikeudenmukaisen perustan luomisen tietoyhteiskunnalle entistä vaikeammaksi,

M. on sitä mieltä, että «elinikäisen oppimisen» ja «oppivan yhteiskunnan» käsitteitä ei saa kaventaa käsitteeksi «oppiminen työtä varten» ja että on otettava huomioon kaikki mahdollisuudet, joita TTT tarjoaa ihmisille, jotta he voisivat kehittää itseään yksilöllisesti ja yhteiskunnallisesti sekä osallistua kulttuurilliseen, sosiaaliseen ja poliittiseen elämään,

N. on sitä mieltä, että televiestintämarkkinoiden vapauttaminen ilman selkeitä sopimuksia yleisistä palveluista vaarantaa alueellisen ja sosiaalisen yhteenkuuluvuuden,

O. on sitä mieltä, että julkisen sektorin on oltava tärkeällä sijalla, jotta syrjäiset, syrjäisimmät sekä alikehittyneet alueet voisivat houkutella yksityisiä sijoittajia, etenkin PK-yrityksiä, sekä kouluttamalla paikallista väestöä että parantamalla infrastruktuuria,

P. on vakuuttunut siitä, että yhtenäinen ja demokraattinen tietoyhteiskunta voi syntyä ainoastaan silloin, kun ihmiset ovat vakuuttuneita saatavilla olevien tieto- ja tiedonvälitysteknologioiden hyödyllisyydestä, kun heillä on valmiudet käyttää niitä ja kun he pääsevät käyttämään niitä yhtäläisin perustein,

Q. katsoo, että kirjastot tulevat pitämään tärkeän asemansa kansalaisten tiedon demokraattiseen saatavuuteen liittyvien oikeuksien turvaamisessa takaamalla yhdenvertaisuuden, varmistamalla tiedon saatavuuden ja ohjaamalla käyttäjiä tieto- ja tiedonvälitysteknologisen välineistön käytössä ja tiedon saannissa,

R. on sitä mieltä, että vihreässä kirjassa kiinnitetään liian vähän huomiota siirtolaisiin ja etnisiin vähemmistöihin, jotka ovat jo nyt suurelta osin yhteiskunnassa väliinputoaja-asemassa, kärsivät suuresta työttömyydestä ja joilla on tietoyhteiskunnassa vaara syrjäytyä yhä enemmän;

1. Pyytää komissiota tekemään mahdollisimman täysipainoiseksi ja tasapainoiseksi toimintaohjelmansa tietoyhteiskunnan sosiaalisista ja yhteiskunnallisista seurauksista sekä kiinnittämään mahdollisimman paljon huomiota tietoyhteiskuntaa käsitelleen foorumin, korkean tason asiantuntijaryhmän ja Euroopan parlamentin lausuntoihin ja tätä vihreää kirjaa koskevan sosiaalisen, poliittisen ja yhteiskunnallisen vuoropuhelun tuloksiin;

2. Pitää myönteisenä komission pyrkimystä ottaa vihreässä kirjassa huomioon eurooppalaiset aloitteet työllisyyden alalla, sellaisina kuin ne on määritelty Essenin Eurooppa-neuvostossa, ja tukee pyrkimystä saada rakennerahastot tässä yhteydessä tarkoituksenmukaisemmiksi, mutta huomauttaa samalla, että on tarpeen ottaa käyttöön indikaattorijärjestelmä, jonka pohjalta neuvotteluja voidaan käydä niin jäsenmaiden kuin eri hankkeiden johtajienkin kanssa;

3. Kehottaa komissiota valitsemaan kokonaisvaltaisemman lähestymistavan koko tietoyhteiskuntaan sen aiemmin käyttämän, suurta tiedonantojen määrää merkitsevän strategian asemesta, ja ilmoittaa olevansa pettynyt siitä, että myös komision jäsen Wulf-Mathiesin äskettäinen kertomus «Koheesio ja tietoyhteiskunta» (KOM(97)0713) ei täytä näitä odotuksia;

4. Kehottaa komissiota, työmarkkinaosapuolia ja jäsenvaltioita panemaan alulle oikeudellisia toimenpiteitä, joilla taataan voimassa olevan oikeuden ja etenkin perusoikeuksien sovellettavuus myös tietoyhteiskunnassa ja joilla voidaan täydentävien säännösten avulla hallita uusia ilmiöitä;

5. Pyytää komissiota ja jäsenvaltioita luomaan eurooppalaisen kehyksen uutta lähestymistapaa varten, johon sisältyy työajan lyhentäminen ja mukauttaminen, niin että syntyy parempia mahdollisuuksia työn tasapuoliseen uusjakoon tietoyhteiskunnassa ja enemmän tilaa koulutusmahdollisuuksille;

6. Pyytää komissiota asettamaan etusijalle työajan sopimusjärjestelmää ajanmukaistettaessa työntekijöiden tarpeet, ja vetoaa lisäksi työmarkkinaosapuoliin, että ne ottaisivat huomioon «epätyypillistä työtä» koskevissa neuvotteluissaan tietoyhteiskunnan uudet vaatimukset, ja viitoittamaan tietä sellaisen järjestelmän kehittämisessä;

7. Pyytää uudelleen komissiota esittämään vielä tämän vuoden puolella ehdotuksen etätyötä koskevaksi direktiiviksi, jossa otetaan huomioon sosiaaliturvan, työturvallisuuden ja -terveyden, yksityisyyden ja verotuksen kaikki näkökohdat, ja pyytää komissiota panemaan Maailman kauppajärjestössä alulle neuvottelut tästä aiheesta erityisesti sosiaalisen polkumyynnin estämiseksi, jotta luotaisiin perusta etätyön edistämiseksi luottavaisesti Euroopan unionissa;

8. Pyytää komissiota jatkamaan yrityksiään saada aikaan yhteinen ja innovatiivinen finanssipolitiikka, jotta nykyistä työnteon verotusta voitaisiin vähentää ja siirtää osittain muille alueille, ja laatimaan tutkimuksen maailmanlaajuisen tietoyhteiskunnan vaihtoehtoisista verotusmuodoista;

9. Pyytää komissiota kehittämään taloudellista potentiaalia ja turvaamaan oikeudenmukaisen kilpailuympäristön kaapeli-infrastruktuurin, satelliittien ja radion alalla voimakkaan «eurooppalaisen» standardoinnin avulla;

10. Korostaa, että verkkoihin pääsy on keskeisessä asemassa tietoyhteiskunnassa ja että tasa-arvoisuutta, yhteentoimivuutta, yksilön suojaa sekä kielellisten esteiden poistamista olisi pidettävä perusperiaatteina;

11. Pyytää komissiota tutkimaan yhdessä jäsenvaltioiden toimivaltaisten elinten kanssa sitä, onko Euroopan koulutushankkeiden yhteydessä mahdollista ottaa käyttöön «palvelusopimukseen perustuva diplomi», joiden perusteella valmistuneiden henkilöiden on mahdollista pitää tietojaan ja valmiuksiaan säännöllisesti ajan tasalla, sekä saamaan myös jäsenvaltiot omaksumaan tämän ajatuksen;

12. Korostaa, että uuden teknologian tuominen kouluihin olisi toteutettava suunnitellusti ja koulutuksellisten tavoitteiden mukaisesti eikä teknologiajohtoisesti, siten että kiinnitetään huomiota opettajan olennaiseen rooliin, sosiaalisiin näkökohtiin, lukujärjestykseen ja opetusmenetelmiin; tämän vuoksi uuden teknologian käyttöönoton tuloksellisuutta opetuksessa olisi tutkittava eri ikäryhmien osalta;

13. Pyytää työmarkkinaosapuolia ja jäsenvaltioita asettamaan itselleen entistä sitovampia tavoitteita koulutuksen alalla ja pyytää tähän liittyen työmarkkinaosapuolia ottamaan vastuun työntekijöiden koulutuksesta tietoyhteiskunnassa ja pyytää jäsenvaltioita luomaan järjestelyjä pk- yrityksille, jotka haluavat jatkokouluttaa työntekijöitään, sekä yksityisyrittäjille, jotka haluavat pitää tietonsa ja valmiutensa ajan tasalla; muistuttaa, että yliopistoilla voi olla keskeinen asema koulutettaessa työntekijöitä tietoyhteiskuntaan;

14. Pyytää komissiota ja jäsenvaltioita kehittämään tietoyhteiskunnan koulutus- ja ammattikoulutuspolitiikan, jolla varmistetaan, että koulutuksessa olevat nuoret ihmiset saavat konkreettista työkokemusta niin pian kuin mahdollista joustavassa työhönoppimisjärjestelmässä, ja joka ottaa huomioon kaikki uudet taidot, joita täysipainoinen osallistuminen tietoyhteiskunnan toimintaan edellyttää, ei ainostaan työssä, vaan myös erityisesti jokapäiväisessä elämässä;

15. Kiinnittää huomiota siihen, että jatkuvasti lisääntyvän tiedon määrä tekee opetuksesta ja koulutuksesta välttämätöntä, sillä sen ansiosta kansalaiset voivat hyödyntää uusia teknologioita sekä valita ja analysoida tarjolla olevaa tietoa järkevällä tavalla; kehottaa komissiota saattamaan päätökseen ja esittämään konkreettisessa muodossa elinikäistä oppimista ja uudelleenkoulutusta koskevat ehdotuksensa tarvittavia uusia analyyttisiä taitoja silmällä pitäen;

16. Vetoaa komissioon, jotta se televiestinnän vapauttamista koskevissa ehdotuksissaan ottaisi huomioon periaatteeseen liittyvän dynaamisen lähestymistavan, jotta kaikki syrjäiset ja syrjäisimmät alueet eivät joudu taloudellisesti ja sosiaalisesti epäsuotuisaan asemaan ja että televiestintämarkkinoiden toimijat joutuvat täyttämään joitakin ehtoja palvelujensa tarjoamiseksi joillekin laitoksille ja/tai väestöryhmille;

17. Odottaa jäsenvaltioiden huolehtivan siitä, että vapauttamisen yhteydessä taataan, että eivät ainoastaan kaupunkikeskukset vaan myös maaseutu yhdistetään tämän teknologian piiriin ja että teknologiaa jo käyttävien ja sitä vielä odottavien alueiden välinen ero otetaan huomioon taloudellisin keinoin;

18. Vetoaa komissioon ja jäsenvaltioihin, jotta ne panisivat alulle tietokonelukutaitokampanjan, jossa pääasiassa nuoret, jotka hallitsevat tietokoneiden käytön, voivat välittää valmiutensa ja tietämyksensä muille väestöryhmille, erityisesti niille, joita on vaikeaa tavoittaa opetuksen tai koulutuksen avulla, kuten työttömille nuorille, siirtolaisille, kotirouville, mutta myös vanhuksille, joille tietoverkot voivat tarjota elämässä uusia näkymiä ja mahdollisuuksia, ja ehdottaa, että niitä henkilöitä, jotka antavat käyttöön tässä yhteydessä valmiutensa, palkitaan esimerkiksi «kupongeilla», joiden perusteella heillä on oikeus pitää tietojaan ja valmiuksiaan ajan tasalla;

19. Kehottaa komissiota luomaan yhdenmukaistamisella ja muilla Euroopan yhteisöjen perustamissopimuksen välineillä ajanmukaista, materiaalista tiedotusvälineitä ja viestintää koskevaa lainsäädäntöä, jolla, kun otetaan huomioon tiedotusvälineiden lisääntyvä läheneminen toisiinsa ja nopeutuva horisontaalinen ja vertikaalinen integraatio, varmistaa seuraavaa: tiedon monipuolisuus, kilpailu ja kulttuurillinen monimuotoisuus, laajat yleispalvelut, tariffien julkisuus, turvallisuus tietoverkoissa, itsemääräämisoikeus tiedon suhteen, nuorison suojelu, sekä yhtenäisten ja koordinoitujen valvontastandardien luominen ja valvovien viranomaisten perustaminen kaikille tiedotusvälineille;

20. Pyytää komissiota ottamaan toimintasuunnitelmassaan huomioon erityisesti tyttöjen ja naisten aseman koulutuksen ja ammattikoulutuksen erityispainotukseen sekä työllisyyteen ja työn uusiin muotoihin liittyen niin, että tietoyhteiskunta ei johda uudentyyppiseen epätasa-arvoon;

21. Varoittaa siitä, että on tarpeellista määrittää säännöt sen estämiseksi, että uusien teknologioiden mahdollistama kotona työskentely aiheuttaa naisille uudenlaista epätasa-arvoa ja turvattomuutta ja johtaa siihen, että naiset tekevät useaa työtä samanaikaisesti;

22. Pyytää, ettei komissio hankkiessaan tietoyhteiskuntaa koskevia lausuntoja turvautuisi pelkästään virallisten mielipidejohtajien tavallisiin kanaviin, vaan käyttäisi hyväkseen paikallisella ja lähitasolla toimivien yksilöiden ja kansalaisjärjestöjen kokemusta;

23. Katsoo, että tietosuojan olisi oltava keskeinen osa tietoyhteiskuntaa ja että se toteutuu ainoastaan siinä tapauksessa, että se ei rajoitu kansallisiin rajoihin; pyytää komissiota esittämään asiaa koskevia yksityiskohtaisia ehdotuksia valkoisessa kirjassa, Euroopan tason tietosuojaviranomaista koskeva ehdotus mukaan lukien, ja kehittämään edelleen Euroopan unionin tietosuojadirektiiviä;

24. Pyytää komissiota tekemään ehdotuksia kuluttajansuojan vahvistamisesta elektronisten laitteiden ja palveluiden osalta ja vaatii selvittämään, missä määrin eurooppalainen «yhden luukun» valituksia käsittelevä kuluttajansuojavirasto voi auttaa kuluttajia, erityisesti rajat ylittävien etäostojen tapauksessa;

25. Kehottaa komissiota ja jäsenvaltioita asettamaan tietoyhteiskuntaa koskevissa tukitoimissaan korostetummin keskipisteeksi sellaiset sovellutukset, jotka mahdollistavat oikeudellisen toteutumisen ja sen, että kansalaiset saavat julkisia tietoja ja palveluja ilman, että siitä koituu heille haittaa, ja jotka vahvistavat kansalaisten demokraattista osallistumista;

26. Kehottaa puhemiestään välittämään tämän päätöslauselman komissiolle, neuvostolle, jäsenvaltioiden hallituksille ja parlamenteille, talous- ja sosiaalikomitealle, alueiden komitealle, työmarkkinaosapuolille, tietoyhteiskuntaa käsitelleelle foorumille, korkean tason asiantuntijaryhmälle sekä elin- ja työskentelyoloja käsittelevälle Euroopan säätiölle.